„Синај" води овде. За други истоимени поими, видете Синај (појаснување).
Физичка карта на Синајскиот Полуостров
**Синајски Полуостров** или **Синај** (арапски: سيناء; египетски арапски: سينا, *Сина*) — триаголен полуостров во Египет со површина од околу 60.000 км2. Сместен е помеѓу Средоземното Море на север и Црвеното Море на југ, служејќи како копнен мост помеѓу Азија и Африка. Најголемиот дел од полуостровот припаѓа на две области на Египет (уште три се протегаат низ подрачјето на Суецкиот Канал) и има население од околу 1.400.000 жители. Покрај тоа, Египќаните го нарекуваат и „земја на тиркизот" (أرض الفيروز, *Ард ул-Фејруз*). Меѓу старите Египќани бил познат како *Мафкат* или „земја на зелените руди".

За разлика од Левантот (денес во Сирија, Либан, Јордан, Израел, Јудеја и Самарија (Западниот Брег) и Појасот Газа), кој низ историјата бил предмет на судири помеѓу Египет и државите од Месопотамија (Вавилонија, Асирија, Митани) и Мала Азија (Хетитското царство), Синајскиот Полуостров бил постојан дел од Египет уште од првата династија (~3100 г. п.н.е.), па сè до XX век. Како и остатокот од Египет, полуостровот потпаѓал под власта на странските сили како што се Отоманското Царство и Велика Британија (1882-1956). Синај е подоцна окупиран од Израел за време на Суецката криза (во Египет наречена „Тројна агресија" поради усогласените напади на Британија, Франција и Израел) во 1956 г. како и во Шестдневната војна од 1967 г. На 6 октомври 1973 г. Египет ја започнал Јомпкипурската војна за да си го поврати полуостровот, во што успеал по многубројни жестоки борби. По Египетско-израелската војна од 1973 г. и Израелско-египетскиот мировен договор од 1979 г. во 1982 г. Израел конечно се повлекол од последното упориште на Синајскиот Полуостров. Денес Синај е туристичко одредиште поради природните знаменитости, богатите корални гребени и библиската историја. Синајската Гора пак, е едно од најважните места во аврамските религии.

Преглед
-------

Манастирот „Св. Катерина" — најстариот функционален христијански манастир во светот
Управните области Северен Синај и Јужен Синај опфаќаат околу 60.000 км2 и имаат население од 597.000 жители (2013). Доколку се вклучи Западен Синај, односно деловите од областите Порт Саид, Исмаилија и Суец што се протегаат источно од Суецкиот Канал, тогаш населението достигнува 1.400.000 жители.

Се смета дека името *Синај* води потекло или од древниот месечев бог Син или од хебрејскиот збор *Сене* (סֶ֫נֶּה) Полуостровот го добил името поради претпоставката дека планината близу манастирот „Св. Катерина" е библиската Синајска Гора, иако ова поимување е спорно.

Значаен дел од населението во пустинските краишта на полуостровот е бедуинско, со живописни народни носии и животна култура, застапено во Синај уште од доселувањето на племето Бени Сулејман XIV век. Источниот брег на Синај ги двои Арапската и Африканската Плоча.

Галерија
--------

* Странски мировници во Синај (1974)Странски мировници во Синај (1974)
* Песочна дина и карпести изданоци на Синај Песочна дина и карпести изданоци на Синај
* Синајската Гора Синајската Гора
* 
*

Поврзано
--------

* Суецки Залив
* Акапски Залив
* Синајска Гора
* Синајски леопард
* Синајски и палестински поход

Наводи
------

1. ↑  "Étude de la turquoise : de ses traitements et imitations" Архивирано на 15 декември 2013 г. Claire Salanne, Université de Nantes, 2009.
2. ↑  „Sinai Peninsula (peninsula, Egypt) - Britannica Online Encyclopedia". Britannica.com. Посетено на 14 January 2012.
3. ↑  „Sinai, Mount". JewishEncyclopedia.com. Посетено на 14 January 2012.
4. ↑  Leonard, William R. and Michael H. Crawford, *The Human Biology of Pastoral Populations,* Cambridge University Press, 2002, p. 67 ISBN 978-0521780162
5. ↑  Homberg, Catherine and Martina Bachmann, *Evolution of the Levant Margin and Western Arabia Platform Since the Mesozoic,* The Geological Society of London, 2010, p 65 ISBN 978-1862393066

Надворешни врски
----------------

|  |  |
| --- | --- |
| Ризница | „Синајски Полуостров" на Ризницата ? |

* Водич низ Синај — историја, флора, фауна, пустински предели, бедуини и геологија (англиски)

Координати: 29°30′N 33°50′E﻿ / ﻿29.500° СГШ; 33.833° ИГД﻿ / 29.500; 33.833

|  |  |  |
| --- | --- | --- |
| 

|  |  |
| --- | --- |
| Нормативна контрола | 
* VIAF: 162783451
* GND: 4104369-8
* NDL: 00628596
* NKC: ge295717

 |

 |